KEX ต้นทุนขาย-บริการพุ่ง! กดงบปี 64 กำไรเหลือ 46.92 ลบ.
KEX ต้นทุนขาย-บริการพุ่ง! กดงบปี 64 กำไรเหลือ 46.92 ลบ. จากช่วงเดียวกันของปีก่อน 1.4 พันลบ.
KEX ต้นทุนขาย-บริการพุ่ง! กดงบปี 64 กำไรเหลือ 46.92 ลบ. จากช่วงเดียวกันของปีก่อน 1.4 พันลบ.
14 ก.พ. 2565

บริษัท เคอรี่ เอ็กซ์เพรส (ประเทศไทย) จำกัด (มหาชน)  หรือ KEX รายงานผลการดำเนินงานประจำปี 2564 สิ้นสุดวันที่ 31 ธันวาคม 2564

 
โดย KEX ประกาศปริมาณการจัดส่งพัสดุสูงสุดในปี 2564 หรือเติบโต 30% จากปีก่อน และรายงานรายได้รวมปี 2564 เท่ากับ 18,817.8 ล้านบาท ปรับตัวลดลงเล็กน้อยจาก ปีก่อนหน้าที่ 18,917.1 ล้านบาท หรือเพียง 0.5% สอดคล้องกับรายได้จากลูกค้าทุกประเภททั้ง B2B, B2C และ C2C ไม่มีการเปลี่ยนแปลงอย่างมีนัยสำคัญ
โดยเป็นผลมาจากการดำเนินกลยุทธ์ด้านราคาเชิงรุก การรุกเข้าสู่ตลาดการจัดส่งพัสดุราคาประหยัดและกลุ่มผู้ขายบนสังคมโซเชียลต่าง ๆ แม้กำลังซื้อของ ผู้บริโภคจะยังคงอ่อนตัวและเกิดการชะงักตัวของการเติบโตของตลาดอีคอมเมิร์ซ (E-commerce) และโซเชียลคอมเมิร์ซ (Social commerce)
ด้านต้นทุนขายและการให้บริการรวมปี 2564 อยู่ที่  17,478.5 ล้านบาท เพิ่มขึ้น 10.3% จากปีก่อนหน้า ต่ำกว่าการเพิ่มขึ้นของจำนวนการจัดส่งพัสดุที่มีอัตราการเติบโตสูงถึง 30% แม้ว่าต้นทุนจากการดำเนินงานในสถานการณ์ปกติจะได้รับการควบคุมเป็นอย่างดี แต่ KEX ได้มีการลงทุนระยะสั้นและใช้ค่าใช้จ่ายส่วนเพิ่มเพื่อเตรียม ทรัพยากรสำรองในการรองรับสถานการณ์ COVID-19 เพื่อให้มั่นใจได้ว่าบริษัทฯ ยังคงรักษาคุณภาพการให้บริการได้อย่างต่อเนื่อง
โดยเฉพาะอย่างยิ่งในช่วงที่ จำนวนผู้ติดเชื้อเพิ่มขึ้นสูงสุดในไตรมาสที่ 3 และการกลายพันธุ์ของเชื้อโอมิครอนในไตรมาสที่ 4 โดยสถานการณ์ COVID-19 ได้สร้างความลำบากและซับซ้อน ในธุรกิจทั้งการหยุดชะงักของห่วงโซ่ทางธุรกิจทั่วโลก สถานการณ์แรงงานที่หดหายไป และการคาดการณ์ความต้องการของผู้บริโภคเป็นไปด้วยความ ยากลำบากเพิ่มขึ้น
อย่างไรก็ตาม สถานการณ์ชั่วคราวดังกล่าวได้ทำให้ต้นทุนการเตรียมการและการขยายความสามารถในการรองรับพัสดุเพิ่มขึ้น อันได้แก่ บุคลากร ยานพาหนะ อุปกรณ์ และการจัดหาจำนวนศูนย์คัดแยกพัสดุสำรอง ศูนย์กระจายพัสดุสำรอง และจุดให้บริการต่างๆ ทั่วประเทศ ซึ่งหากไม่มีการ เตรียมการที่ดีพอ ความเสียหายที่เกิดขึ้นจะส่งผลกระทบต่อการบริหารงานและการวางแผน และอาจทำให้การจัดส่งหยุดชะงัก ความบกพร่องของคุณภาพการ ให้บริการ และความเชื่อมั่นต่อแบรนด์ที่สูญเสียไปดังเช่นที่เกิดขึ้นกับคู่แข่งในตลาด
ทั้งนี้บริษัทฯ คาดว่าค่าใช้จ่ายดังกล่าวจะลดลงเมื่อสถานการณ์ COVID-19 คลี่คลายในไตรมาส 2 ของปี 2565 และปริมาณการจัดส่งพัสดุเพิ่มขึ้นตามลำดับ